Hva gjør feriefavoritter som oversvømmes av turister? Mange har funnet sin egen metode.
AMSTERDAM/BRUSSEL (Aftenposten): Europeiske byer tar kreative grep for å kvitte seg med plagsomme turister. I mars rullet Amsterdam ut en kampanje rettet mot én gruppe. Britiske menn mellom 18 og 35 år.  En video av en britisk mann som blir iført håndjern og satt på glattcelle av nederlandsk politi, skal virke avskrekkende. Kampanjen har fått navnet «Hold dere borte». Amsterdam vil ikke lenger ha fulle briter som har tatt ferie fra moralske prinsipper. På jakt etter narkotika eller et kjapt ligg. – Vi blir litt bråkete når vi blir fulle, det er en del av den britiske sjarmen. Men vi kan nok tone det litt ned, sier Naimar og ler. Den britiske 20-åringen lar seg ikke påvirke av Amsterdams kalde skulder. – Vi vil definitivt ta turen tilbake. Bystyrer og regjeringer skiftes ut. Amsterdam forblir Amsterdam, sier Naimar som var på helgetur i den nederlandske hovedstaden i mars. Nå er det sommer og antall turister i Europa blir mangedoblet. Det får andre europeiske byer til å følge Amsterdams eksempel. De er lei overturisme og brysomme turister. Og det er ikke bare briter de vil kvitte seg med. Hvorfor er overturisme et problem? Flere steder i Europa har folk tatt til gatene for å protestere mot overturismen. Også i Norge har politikere og lokalbefolkning ropt varsko. Blant annet sliter turister ned naturen i Lofoten. I Rogaland fryktet Naturvernforbundet at Preikestolen skulle bli tråkket i hjel av turister, forsterket av at Tom Cruise spilte inn film der. Men overturisme går ikke bare utover naturen. De største utfordringene er: Samtidig er flere land helt avhengig av turisme for å sikre nok arbeidsplasser og økonomisk vekst. I Hellas utgjør turisme rundt en femtedel av bruttonasjonalproduktet. Hit vil de ikke at du skal dra Ett av Europas mest besøkte land er lei lange køer foran Eiffeltårnet. For å få en slutt på overturismen, vil den franske stat inngå et overraskende samarbeid. Influensere skal oppfordre følgere til å droppe de mest kjente landemerkene. Som tidevannsøya Mont-Saint-Michel og Étrat-klippene i Normandie. De stupbratte klippene kom for alvor på folks radar etter at de ble vist frem i Netflix-serien «Lupin» om en mestertyv. Også serien «Emily in Paris» bebreides for at turister flokker til karakterens favorittsteder. Ivrige fans bestiller guidede turer for å leve seg inn i den fiktive amerikanerens liv. Nøyaktig hvordan influenserne skal få turister til å droppe attraksjoner og heller besøke mindre kjente steder i Frankrike, er ikke kjent. Kanskje blir det selfie med geip foran Mont-Saint-Michel og tommel opp foran mindre kjente kirker i Lyon? Men en smakebit sier noe om kampanjen: Et turistkontor publiserte et bilde av 60.000 mennesker som ville besøke Mont-Saint-Michel på en helligdag i mai. De vil vise hvor kjipt det er å stå i kø. Frankrikes ambassader og konsulater rundt om i verden får også en viktig rolle. De skal formidle at turisme i enkelte tilfeller er blitt en trussel mot klimaet og franskmenns boforhold. Og ikke minst: turistenes egen opplevelse. Frankrikes turistminister Olivia Grégoire har pekt på at bare 20 prosent av landet blir besøkt av turister. Nå innfører også en rekke steder kvoter på antall besøkende pr. dag. For eksempel går nasjonalparken Calanques nær Marseilles fra 2500 til 400 besøkende om dagen. Også andre Europeiske feriefavoritter har satt i verk tiltak, som turistskatt og kutt i cruisetrafikk. Men det er også mer kreative løsninger. Hva med andre turistmagneter? I Dubrovniks gamleby i Kroatia er det ikke lenger lov å trille kofferter gatelangs. Forbudet skal få bukt med lydforurensning. Å trosse forbudet kan gi en bot på 265 euro. Fra november ønsker de å forby all bagasje inne i byen. I Italia er det innført bot på opp mot 2500 dollar for å gå i flippflopper eller sandaler på stiene over de fem pittoreske byene i Liguria.  I Roma risikerer turister bot for å sitte på den kjente Spansketrappen. Og i den italienske byen Portofino bøtelegges turister opp mot 275 dollar dersom man stanser trafikken eller gående i byens to «røde soner». Det skal sette en stopper for turister med umettelig selfie-behov.
Amsterdam har lansert en kampanje rettet mot britiske menn mellom 18 og 35 år for å redusere ‘overturisme’. Andre europeiske byer følger Amsterdams eksempel og tar tiltak mot plagsomme turister. Overbefolkning av turister kan føre til økte boligpriser og forringelse av lokale attraksjoner. Frankrike planlegger et samarbeid med influencere for å oppfordre turister til å unngå kjente landemerker og heller besøke mindre kjente steder.